SK Úradný vestník Európskej únie C 230/1

Stanovy Konzorcia

pre európsku výskumnú infraštruktúru Instruct

(Instruct-ERIC)

(2017/C 230/01)

Obsah

PREAMBULA

KAPITOLA 1 – VŠEOBECNÉ USTANOVENIA

Článok 1 – Vymedzenie pojmov

Článok 2 – Zriadenie konzorcia Instruct-ERIC

Článok 3 – Sídlo a pracovný jazyk

Článok 4 – Ciele a činnosti

Článok 5 – Preskúmanie a financovanie činnosti konzorcia Instruct-ERIC

KAPITOLA 2 – ČLENSTVO

Článok 6 – Členstvo

Článok 7 – Prijímanie členov a pozorovateľov

Článok 8 – Odstúpenie člena alebo pozorovateľa

Článok 9 – Odňatie členstva alebo štatútu pozorovateľa

KAPITOLA 3 – PRÁVA A POVINNOSTI ČLENOV A POZOROVATEĽOV

Článok 10 – Členovia

Článok 11 – Pozorovatelia

Článok 12 – Tretie strany

KAPITOLA 4 – SPRÁVA A VÝKON ČINNOSTÍ KONZORCIA INSTRUCT-ERIC

Článok 13 – Rada

Článok 14 – Riaditeľ

Článok 15 – Centrá Instruct a ich všeobecné fórum

Článok 16 – Výkonný výbor

Článok 17 – Nezávislá vedecká poradná rada

Článok 18 – Skupiny Instruct

Článok 19 – Základňa Instruct a personál

KAPITOLA 5 – FINANCIE

Článok 20 – Rozpočtové zásady a účty

Článok 21 – Zodpovednosť

KAPITOLA 6 – PREDKLADANIE SPRÁV KOMISII

Článok 22 – Predkladanie správ Komisii

KAPITOLA 7 – POLITIKY

Článok 23 – Všeobecne

Článok 24 – Politika obstarávania a oslobodenie od daní

Článok 25 – Politika prístupu

Článok 26 – Politika šírenia informácií

Článok 27 – Politiky správy údajov, duševného vlastníctva a biologických produktov

Článok 28 – Politika zamestnávania

KAPITOLA 8 – TRVANIE, LIKVIDÁCIA, SPORY A USTANOVENIA O ZRIADENÍ

Článok 29 – Trvanie

Článok 30 – Likvidácia

Článok 31 – Rozhodné právo

Článok 32 – Spory

Článok 33 – Stanovy

Článok 34 – Ustanovenia o zriadení

PRÍLOHA 1 – Zoznam členov a pozorovateľov

PRÍLOHA 2 – Finančný príspevok

PRÍLOHA 3 – Kritériá preskúmania činnosti centier Instruct

PRÍLOHA 4 – Menovanie riaditeľa

PRÍLOHA 5 – Hodnotenie činnosti konzorcia Instruct-ERIC

PRÍLOHA 6 – Vymedzenie a prevod majetku a pridelenie personálu

PREAMBULA

Belgické kráľovstvo,

Česká republika,

Dánske kráľovstvo,

Francúzska republika,

Izraelský štát,

Talianska republika,

Holandské kráľovstvo,

Portugalská republika,

Slovenská republika,

Spojené kráľovstvo Veľkej Británie a Severného Írska,

ďalej len „zakladajúci členovia“

a

Helénska republika,

Španielske kráľovstvo,

Švédske kráľovstvo,

Európske laboratórium molekulárnej biológie (EMBL),

ďalej len „zakladajúci pozorovatelia“

A) BERÚC NA VEDOMIE, že štrukturálna a bunková biológia je kľúčová nielen na lepšie základné pochopenie fungovania biologických systémov, ale aj ako základ napredovania biomedicíny a biotechnológií;

B) UZNÁVAJÚC, že Európa si nielen zachováva popredné postavenie na poli štrukturálnej biológie, ale ho aj postupne rozvíja súbežne s vedeckými trendmi – najmä integráciou štrukturálnej a bunkovej biológie, takže je nevyhnutné maximalizovať rozvoj, dostupnosť a využívanie európskej infraštruktúry a odborných znalostí, a to najmä kolaboratívnou prácou;

C) NADVÄZUJÚC na plán ESFRI, v ktorom sa konzorcium Instruct označilo za celoeurópsku distribuovanú infraštruktúru, ktorej hlavnou úlohou je sprístupniť tie najmodernejšie európske výskumné strediská a odborné znalosti, a tým podporiť excelentnú vedu, ktorá integruje pochopenie biologickej štruktúry s fungovaním buniek;

D) PREVÁDZAJÚC existujúce aspekty konzorcia Instruct (vrátane pracovných zmlúv personálu, určitého majetku a nulového dlhu), ktoré bolo zriadené ako účelovo vytvorený subjekt pod názvom Instruct Academic Services Limited, na nový právny subjekt Instruct-ERIC;

E) PODPORUJÚC účasť zakladajúcich i budúcich členov konzorcia Instruct-ERIC na rozvoji možností a konkurencieschopnosti infraštruktúry štrukturálnej biológie, ako aj jej schopnosti podporovať excelentný výskum v súlade s medzinárodnými štandardmi a byť prínosom pre výskum, inováciu a v konečnom dôsledku pre zdravie a

F) ROZVÍJAJÚC rolu konzorcia Instruct v oblasti poradenstva a spolupráce s financovateľmi a predmetným odvetvím pri formulácii a realizácii koordinovanej európskej stratégie investovania do infraštruktúry štrukturálnej biológie,

SA DOHODLI TAKTO:

KAPITOLA 1

VŠEOBECNÉ USTANOVENIA

Článok 1

Vymedzenie pojmov

1. Na účely týchto stanov majú nasledujúce pojmy a výrazy tieto významy:

„výbor pre prístup“ je orgán zriadený na spravovanie posudzovania návrhov a žiadostí perspektívnych používateľov o prístup k nástrojom a službám poskytovaným infraštruktúrou Instruct-ERIC;

„všeobecné fórum centier“ je nevýkonným orgánom so širokým zastúpením zo všetkých centier Instruct, slúži ako poradný orgán na identifikáciu nových tém alebo aspektov záujmu pre konzorcium Instruct-ERIC a môže ich predkladať na zváženie výkonnému výboru;

„výkonný výbor“ je hlavným výkonným riadiacim výborom konzorcia Instruct-ERIC a podrobnejšie sa opisuje v článku 16.

„zakladajúci členovia“ sú členovia konzorcia Instruct-ERIC k dátumu nadobudnutia účinnosti vykonávacieho rozhodnutia Komisie, ktorým sa konzorcium Instruct-ERIC zriaďuje;

„hostiteľská krajina“ je krajina, ktorá je hostiteľom základne Instruct;

„nezávislá vedecká poradná rada“ alebo „ISAB“ je vedecko-strategický poradný orgán rady Instruct (ďalej len „rada“) a podrobnejšie sa opisuje v článku 17;

„činnosti konzorcia Instruct“ zahŕňajú poskytovanie infraštruktúry Instruct a nadnárodného prístupu k nej, ako aj koordináciu školení a seminárov v zmysle článku 4;

„centrum (centrá) Instruct“ sú decentralizované lokality, kde sa vykonávajú činnosti spojené s konzorciom Instruct; ide hlavne o poskytovanie prístupu k infraštruktúre a prispievanie odbornými znalosťami, dátovými službami, technológiami alebo zariadeniami, odbornou prípravou, nadväzovaním kontaktov a činnosťami spolupráce s konzorciom Instruct-ERIC, ktoré sú podrobnejšie opísané v článku 15;

„základňa Instruct“ je pracoviskom základného tímu konzorcia Instruct-ERIC zodpovedného za koordináciu prevádzkových činností konzorcia Instruct; k dátumu týchto stanov sa nachádza prevažne (ale nie výlučne) v hostiteľskej krajine v štatutárnom sídle konzorcia Instruct-ERIC, teda na Oxfordskej univerzite v Spojenom kráľovstve. Zahŕňa okrem iného prvky opísané v článku 19;

„interný rokovací poriadok“ znamenajú riadiacu a implementačnú politiku konzorcia Instruct-ERIC schválenú radou Instruct-ERIC (článok 13);

„medzivládna organizácia“ zahŕňa organizácie zriadené s právnou subjektivitou podľa medzinárodného práva, ktoré takto uznávajú verejné orgány hostiteľského členského štátu, ako aj členovia týchto organizácií v zmysle článku 23 ods. 1 smernice 92/12/EHS;

„člen“ je člen konzorcia Instruct-ERIC.

Článok 2

Zriadenie konzorcia Instruct-ERIC

1. Zriaďuje sa Európska výskumná infraštruktúra s názvom „Integrovaná štrukturálna biológia“, ďalej len „Instruct“.

2. Instruct má právnu formu Konzorcia pre európsku výskumnú infraštruktúru (ERIC) zriadeného podľa ustanovení nariadenia o konzorciu ERIC (ES) č. 723/2009 zmeneného nariadením Rady (EÚ) č. 1261/2013 a nazýva sa „Instruct-ERIC“.

Článok 3

Sídlo a pracovný jazyk

1. Konzorcium Instruct-ERIC má štatutárne sídlo v Oxforde v Spojenom kráľovstve.

2. Pracovným jazykom konzorcia Instruct-ERIC je angličtina.

Článok 4

Ciele a činnosti

1. Cieľom konzorcia Instruct-ERIC je zriadiť a prevádzkovať decentralizovanú celoeurópsku výskumnú infraštruktúru pod názvom Instruct, konkrétne:

a) uľahčovať napredovanie integračnej štrukturálnej bunkovej biológie;

b) umožniť riadený prístup k najmodernejším európskym zariadeniam a odborným znalostiam v oblasti štrukturálnej biológie;

c) ďalej rozvíjať technológie Instruct a

d) poskytovať odbornú prípravu týkajúcu sa integračných techník v oblasti štrukturálnej biológie.

2. Na tento účel konzorcium Instruct-ERIC vykonáva a koordinuje celý rad činností, okrem iného:

a) činnosti, ktoré ponúkajú centrá Instruct, ako napr. poskytovanie infraštruktúry komunite používateľov v oblasti štrukturálnej biológie a iné činnosti týkajúce sa odbornej prípravy, kontaktov a šírenia informácií v rámci Instruct;

b) vytvorenie a prevádzka základne Instruct zabezpečujúcej ústrednú koordinačnú úlohu pre všetky činnosti konzorcia Instruct v ponuke centier Instruct;

c) poskytovanie prístupu k infraštruktúre štrukturálnej biológie v centrách Instruct prostredníctvom webového portálu Instruct vrátane partnerského preskúmania a harmonogramu, podľa ktorého centrum Instruct vyhradzuje prístup používateľom infraštruktúry Instruct;

d) koordinácia, ktorú zabezpečuje základňa Instruct a ktorá sa týka prípravných kurzov a seminárov o technikách a metódach v oblasti štrukturálnej bunkovej biológie umožňujúcich šírenie odborných poznatkov, podnecovanie výmeny informácií a spoločného vývoja s odvetvím;

e) koordinácia, ktorú zabezpečuje základňa Instruct a ktorá sa týka spoločných programov medzi centrami Instruct na podporu nových technických a technologických koncepcií umožňujúcich lepšiu integráciu technológií štrukturálnej biológie;

f) koordinácia programov so spoločnosťami, ktoré vyvíjajú inovačné technológie štrukturálnej biológie, na ich účinné využívanie v centrách Instruct, ich sprístupnenie pracovníkom z akademickej obce i priemyselného odvetvia v Európe;

g) prepájanie komunít štrukturálnej, bunkovej a systémovej biológie koordinovaním spoločných akcií vrátane zasadnutí, konferencií a seminárov;

h) všetky ostatné súvisiace opatrenia, ktoré pomôžu posilniť výskum v Európskom výskumnom priestore.

3. Konzorcium Instruct-ERIC sa zriaďuje a prevádzkuje na neziskovom základe s cieľom ďalej podporovať inováciu, ako aj prenos znalostí a technológií. Môže vykonávať obmedzené hospodárske činnosti, pokiaľ úzko súvisia s hlavným poslaním konzorcia a neohrozujú jeho plnenie.

Článok 5

Preskúmanie a financovanie činnosti konzorcia Instruct-ERIC

1. Dosiahnuté výsledky infraštruktúry Instruct, plány do budúcnosti a efektívnosť konzorcia Instruct-ERIC sa každých päť rokov formálne preskúmajú v súlade s prílohou 5 s cieľom pomôcť určiť hodnotu a dosah spoločnej investície, rozsah a podobu ďalšieho financovania a budúce členstvo.

2. Za schvaľovanie požiadaviek a harmonogramu preskúmania zodpovedá rada.

3. Riaditeľ zodpovedá za vypracovanie a predloženie správy z preskúmania, ktorá čerpá zo zdrojov od centier Instruct, nezávislej vedeckej poradnej rady (ISAB) a ďalších subjektov podľa potreby. Na základe výsledku týchto preskúmaní sa určia budúce investície konzorcia Instruct-ERIC a členské finančné príspevky v zmysle článku 10, ktoré sa stanovujú na päťročné obdobia a medzitým ich nemožno navyšovať bez jednomyseľného súhlasu rady v súlade s článkom 13.

4. Rada určí harmonogram preskúmania tak, aby mali členovia výsledky k dispozícii včas na rozhodnutie o svojom budúcom členstve pred začiatkom nasledujúceho päťročného obdobia.

KAPITOLA 2

ČLENSTVO

Článok 6

Členstvo

1. Členmi konzorcia Instruct-ERIC sa môžu stať tieto subjekty, v súlade s nariadením Rady (ES) č. 723/2009:

a) členské štáty Európskej únie („členské štáty“);

b) krajiny pridružené k Európskej únii („pridružené krajiny“);

c) tretie krajiny iné ako pridružené krajiny („tretie krajiny“);

d) medzivládne organizácie.

Podmienky prijatia členov a pozorovateľov sa uvádzajú v článku 7.

2. Medzi členmi konzorcia Instruct-ERIC musí byť aspoň jeden členský štát a dve ďalšie krajiny, ktoré sú buď členskými štátmi, alebo pridruženými krajinami. Ďalšie členské štáty, pridružené krajiny, tretie krajiny iné ako pridružené krajiny a medzivládne organizácie môžu pristúpiť kedykoľvek podľa postupu uvedeného v článku 7.

3. Členské štáty a pridružené krajiny majú spoločne väčšinu hlasovacích práv v rade, v súlade so zmeneným nariadením Rady (ES) č. 723/2009 a článkom 13 stanov. Členovia, pozorovatelia a ich zastupujúce subjekty sa uvádzajú v prílohe 1.

Článok 7

Prijímanie členov a pozorovateľov

1. Členské štáty a pridružené krajiny, tretie krajiny iné ako pridružené krajiny a medzivládne organizácie môžu kedykoľvek požiadať o členstvo v konzorciu Instruct-ERIC za rovnakých podmienok. Podmienky prijímania nových členov sú takéto:

a) žiadatelia o členstvo predložia písomnú žiadosť predsedovi rady;

b) v žiadosti o členstvo sa musí uvádzať, ako žiadateľ prispeje k cieľom a úlohám konzorcia Instruct-ERIC opísaným v článku 4 a ako bude plniť povinnosti uvedené v článku 10;

c) prijatie nových členov si vyžaduje súhlas Rady v súlade s článkom 13 a

d) členovia sa zaväzujú k minimálne päťročnému členstvu v konzorciu Instruct-ERIC.

2. Subjekty uvedené v článku 6, ktoré sa chcú podieľať na konzorciu Instruct-ERIC, ale ešte sa nemôžu stať členmi, môžu požiadať o štatút pozorovateľa. Podmienky prijímania pozorovateľov sú takéto:

a) pozorovatelia sa prijímajú na obdobie dvoch rokov. Pozorovateľ sa môže uchádzať o ročné predĺženie štatútu pozorovateľa;

b) žiadatelia o štatút pozorovateľa predložia písomnú žiadosť predsedovi rady. V žiadosti sa uvedie harmonogram a hlavné kroky vedúce k nadobudnutiu členstva. Pozorovatelia môžu kedykoľvek požiadať o členstvo.

Článok 8

Odstúpenie člena alebo pozorovateľa

1. Člen môže z konzorcia Instruct-ERIC odstúpiť kedykoľvek po minimálne dvoch rokoch členstva, a to na základe písomnej výpovede rade s aspoň šesťmesačnou lehotou. Ak sa výpoveď doručí do 30. júna príslušného roka, odstúpenie nadobúda účinnosť ku koncu toho istého účtovného obdobia, v ktorom bola predložená, t. j. k 31. decembru. Ak sa výpoveď doručí po 30. júni, daný člen je zaviazaný zaplatiť členské poplatky a prispievať k činnostiam konzorcia Instruct-ERIC až do nadobudnutia účinnosti výpovede k 31. decembru nasledujúceho roka. Po skončení členstva nie sú splatné žiadne ďalšie členské poplatky.

2. Odstupujúci člen naďalej prispieva k činnostiam konzorcia Instruct-ERIC a do jeho rozpočtu, až kým nenadobudne odstúpenie účinnosť. Pred odstúpením treba identifikovať všetok majetok odstupujúceho člena zakúpený z prostriedkov Instruct-ERIC, ujasniť jeho vlastníctvo a v náležitých prípadoch ho vrátiť základni Instruct.

3. Odstupujúci členovia nemajú právo na reštitúciu ani na náhradu poskytnutých príspevkov, ani nemajú právo uplatniť si akýkoľvek nárok na majetok konzorcia Instruct-ERIC.

4. Pozorovatelia môžu odstúpiť kedykoľvek na základe písomného oznámenia rade.

Článok 9

Odňatie členstva alebo štatútu pozorovateľa

1. Rada má právomoc odňať členovi členstvo, ak sú v súlade s článkom 13 splnené tieto podmienky:

a) člen závažne porušil jednu alebo viaceré zo svojich povinností v zmysle týchto stanov a

b) člen takéto porušenie nenapravil v lehote šiestich mesiacov od oznámenia.

2. Člen má pred prijatím rozhodnutia v tejto veci nárok prezentovať rade svoje stanovisko. Člen s odňatým členstvom naďalej prispieva k činnostiam konzorcia Instruct-ERIC a do jeho rozpočtu, až kým nenadobudne odňatie účinnosť.

3. Po prijatí rozhodnutia o odňatí členstva nemajú takíto členovia právo na reštitúciu ani na náhradu poskytnutých príspevkov, ani nemajú právo uplatniť si akýkoľvek nárok na majetok konzorcia Instruct-ERIC.

4. Rada môže na základe písomnej výpovede kedykoľvek odňať štatút pozorovateľa v rade, ak takýto pozorovateľ prestane sledovať ciele konzorcia Instruct-ERIC v zmysle týchto stanov.

KAPITOLA 3

PRÁVA A POVINNOSTI ČLENOV A POZOROVATEĽOV

Článok 10

Členovia

1. Práva členov zahŕňajú:

a) účasť a hlasovanie v rade v zmysle článku 13;

b) prístup k infraštruktúre centier Instruct (v súlade s prístupovou procedúrou), prípravným kurzom, seminárom a ďalším činnostiam a

c) používanie značky Instruct-ERIC v súlade s dohodnutými brandingovými usmerneniami.

2. Každý člen musí:

a) platiť ročný členský príspevok určený podľa prílohy 2 alebo vypočítaný iným mechanizmom, ktorý schváli rada podľa článku 13;

b) vymenovať najviac dvoch delegátov, ktorí člena zastupujú v rade;

c) riadne svojich delegátov splnomocniť na hlasovanie o všetkých otázkach vznesených na zasadnutiach rady a zahrnutých do programu, pričom však platí zásada, že každý člen má jeden hlas;

d) vynaložiť maximálne úsilie na podporu centra Instruct, ktorého je hostiteľom, za podmienok postupov interného preskúmania a investícií, aby si mohlo plniť záväzky vymedzené pri jeho menovaní. Tieto záväzky sa podrobne stanovia v dohode o úrovni poskytovaných služieb (SLA) medzi hostiteľskou inštitúciou príslušného centra Instruct a konzorciom Instruct-ERIC;

e) vziať na vedomie očakávanie, že členovia by mali byť hostiteľmi centra Instruct podľa prílohy 3: Kritériá preskúmania činnosti centier Instruct a v súlade s článkom 15 a

f) prijať harmonizované normy pre vnútroštátne zdroje a vývoj a zavádzanie nástrojov.

Článok 11

Pozorovatelia

1. Práva pozorovateľov zahŕňajú:

a) získavanie dokumentov rady, účasť a právo vyjadriť sa na zasadnutiach rady bez práva hlasovať;

b) možnosť vymenovať najviac dvoch delegátov, ktorí môžu pozorovateľa zastupovať v rade.

c) Pozorovatelia môžu požiadať o prístup v rámci konzorcia Instruct-ERIC za rovnakých podmienok ako nečlenskí používatelia Instruct-ERIC v zmysle článku 25 ods. 5.

Článok 12

Tretie strany

Na stimuláciu vývoja a zavádzania inovačnej infraštruktúry štrukturálnej biológie nadviaže konzorcium Instruct-ERIC vzťahy s tretími stranami, ktoré ponúkajú špecializované odborné znalosti alebo know-how. Partnerstvá sa budú zakladať na dohodách upravujúcich poskytovanie a dodávky dohodnutých diel alebo služieb.

KAPITOLA 4

SPRÁVA A VÝKON ČINNOSTÍ KONZORCIA INSTRUCT-ERIC

Článok 13

Rada

1. Rada je v súlade s ustanoveniami týchto stanov zodpovedná za celkové riadenie konzorcia Instruct-ERIC a dohľad nad ním. Rada sa skladá zo zástupcov členov (článok 6). Každý člen má nárok na jeden hlas a všetky hlasy majú rovnakú váhu, pričom platia ustanovenia článku 13 ods. 5 Za nehlasujúcich členov sa považujú neprítomní členovia a tí, ktorí sa zdržali hlasovania.

2. Pozorovatelia nemajú pri účasti na zasadnutiach rady hlasovacie právo.

3. Radu zvoláva predseda aspoň dvakrát v kalendárnom roku alebo kedykoľvek na požiadanie aspoň troch členov.

4. Rada je uznášaniaschopná, ak sú na zasadnutí prítomné aspoň dve tretiny členov; členovia sa musia usilovať o konsenzus.

5. Členské štáty a pridružené krajiny majú vždy spoločne väčšinu hlasovacích práv v rade. Ak kedykoľvek menej ako polovica prítomných a hlasujúcich členov pozostáva z členských štátov alebo pridružených krajín, majú títo členovia spoločne 51 % hlasovacích práv v konzorciu Instruct-ERIC, pričom tieto hlasovacie práva sa medzi daných členov rozdelia rovnomerne. Zvyšné hlasovacie práva sa rovnomerne rozdelia medzi ostatných prítomných a hlasujúcich členov, ktorí nie sú členskými štátmi ani pridruženými krajinami. V takom prípade sa pojem „jeden hlas“ v článku 13 ods. 1 vykladá ako hlasovacie práva daného člena v súlade s týmto ustanovením článku 13 ods. 5.

6. Jednomyseľný súhlas prítomných a hlasujúcich členov si vyžadujú tieto rozhodnutia:

a) zmeny modelu výpočtu finančných príspevkov členov a schvaľovanie nepeňažných príspevkov členov na podporu personálu základne Instruct podľa opisu v prílohe 2;

b) za podmienok uvedených v článku 11 nariadenia (ES) č. 723/2009, návrhy na zmenu stanov konzorcia Instruct-ERIC a ich predloženie Európskej komisii na schválenie;

c) zmeny finančných príspevkov splatných členmi mimo obdobia určeného v článku 5;

d) stanovenie príspevku medzivládnych organizácií v súlade s prílohou 2.

7. Súhlas dvojtretinovej väčšiny prítomných a hlasujúcich členov si vyžadujú tieto rozhodnutia, za podmienok stanovených v článku 13 ods. 5:

a) voľba predsedu spomedzi hlasujúcich zástupcov členov na základe nominácií;

b) vymenovanie a odvolanie riaditeľa;

c) prijímanie nových členov a pozorovateľov;

d) vylúčenie členov a pozorovateľov v súlade s článkom 9;

e) schvaľovanie alebo rušenie centier Instruct podľa kritérií uvedených v prílohe 3 k týmto stanovám;

f) likvidácia konzorcia Instruct-ERIC v súlade s článkom 30;

g) prijatie a prípadné zmeny interného rokovacieho poriadku riadiacich orgánov, podvýborov a pracovných skupín konzorcia Instruct-ERIC.

8. Všetky ostatné rozhodnutia si vyžadujú jednoduchú väčšinu prítomných a hlasujúcich členov, za podmienok stanovených v článku 13 ods. 5. Aby sa predišlo pochybnostiam, jednoduchá väčšina znamená viac ako polovicu hlasov prítomných a hlasujúcich členov.

Článok 14

Riaditeľ

1. Riaditeľa menuje rada na základe otvoreného výberového konania a rada ho môže aj odvolať v súlade s článkom 13. Menovaná osoba sa vyberie postupom uvedeným v prílohe 4.

2. Riaditeľ je právnym zástupcom konzorcia Instruct-ERIC v súlade s článkom 12 nariadenia (ES) č. 723/2009 o ERIC a má právomoc uzatvárať zmluvy a vykonávať ostatné potrebné právne a administratívne úkony podľa rozhodnutí rady. Riaditeľ sídli v základni Instruct a vykonáva každodenné riadenie konzorcia Instruct-ERIC vrátane riadenia personálu základne. Riaditeľ podlieha rade a je zodpovedný za vykonávanie jej rozhodnutí.

3. Riaditeľ sa menuje na funkčné obdobie piatich rokov, ktoré možno na základe súhlasu rady obnoviť o ďalších päť rokov, pričom ho však rada môže zákonne ukončiť kedykoľvek skôr.

4. Riaditeľ je zodpovedný za prípravu stratégie a predkladanie návrhov rade, pričom čerpá zo vstupov od rady ISAB, centier Instruct, všeobecného fóra centier a zo všetkých ďalších vhodných zdrojov. Riaditeľ je zodpovedný za vypracovanie a predloženie úplnej správy o dosiahnutých výsledkoch a plánoch do budúcnosti, ktorá je podkladom pre hodnotenie celkovej kvality, dosahu a produktivity investície Instruct-ERIC a pre rozhodnutie členov o tom, či by mali tieto činnosti podporovať aj nasledujúcich päť rokov.

5. Riaditeľ je zodpovedný za identifikáciu dodatočných zdrojov financovania na podporu činností konzorcia Instruct-ERIC v rámci obmedzených hospodárskych činností uvedených v článku 4.

6. Riaditeľ vymenúva personál základne Instruct.

7. V prípade uvoľnenia postu riaditeľa zastupuje konzorcium Instruct-ERIC v občianskoprávnych sporoch predseda rady. V takom prípade môže rada určiť osobu, ktorej stanoví právomoci a povinnosti umožňujúce prevziať post riaditeľa až do vymenovania nového riaditeľa.

Článok 15

Centrá Instruct a ich všeobecné fórum

1. Centrá Instruct musia byť umiestnené na území člena (alebo pri medzivládnych organizáciách v právnom subjekte člena) a musia poskytovať infraštruktúru a odborné znalosti, ktoré podporia úlohy a činnosti konzorcia Instruct-ERIC.

2. Nové centrá Instruct vyberie rada na základe nezávislého partnerského preskúmania podľa kritérií, ktoré stanoví rada, ako sa uvádza v prílohe 3.

3. Centrá Instruct sa aspoň každých päť rokov hodnotia nezávislým partnerským preskúmaním, ktoré využíva vstupy od rady ISAB a riadi sa kritériami a kľúčovými ukazovateľmi výkonnosti, ktoré stanovila rada a ktoré sa každých päť rokov aktualizujú podľa prílohy 3.

4. Pracovníci centier Instruct, ktorých menuje koordinátor centier Instruct na zastupovanie v otázkach prístupu, odbornej prípravy a nadväzovania kontaktov, sa schádzajú na všeobecnom fóre centier. Všeobecné fórum centier je platformou, na ktorej centrá diskutujú o otázkach a radia výkonnému výboru a rade Instruct v otázkach prípravy a vykonávania činností konzorcia Instruct. Všeobecné fórum centier nemá výkonnú právomoc.

5. Všeobecné fórum centier zasadá aspoň raz ročne na žiadosť výkonného výboru.

Článok 16

Výkonný výbor

1. Rada vymenuje výkonný výbor, ktorý pomáha riaditeľovi pri plnení jeho zodpovedností.

2. Výkonný výbor má najviac desať členov spomedzi personálu centier Instruct a predsedá mu riaditeľ. Rada vyzve členov a všeobecné fórum centier, aby nominovali najviac dvoch zástupcov zo svojich príslušných centier Instruct. Členov výboru menuje rada na funkčné obdobie dvoch rokov, ktoré možno raz obnoviť o ďalšie dva roky, pričom ho možno zákonne ukončiť skôr. Rada zabezpečí, aby zloženie výkonného výboru vyvážene odrážalo zastúpenie centier.

3. Riaditeľ zvoláva všetky zasadnutia výkonného výboru a predsedá im. Výkonný výbor zasadá každý rok aspoň na štvrťročnej báze. Zasadnutia môžu byť osobné, telefonické alebo v akejkoľvek inej praktickej forme, ktorú vopred odsúhlasí riaditeľ. Dátumy zasadnutí za každý nadchádzajúci pracovný rok sa stanovia a oznámia vopred, zvyčajne aspoň dva týždne vopred. Riaditeľ zadáva výkonnému výboru pokyny k výkonu činností konzorcia Instruct-ERIC, ktoré vymedzila rada.

4. Riaditeľ zadáva výkonnému výboru úlohy vo všetkých všeobecných otázkach vrátane prípravy návrhov pre radu, tvorby a úpravy ročných pracovných plánov konzorcia Instruct-ERIC a zaisťovania konzistentnosti, koherentnosti a stability služieb infraštruktúry.

5. Výkonný výbor zodpovedá aj za:

a) informovanie riaditeľa o plnení politických cieľov konzorcia Instruct-ERIC a realizácii plánov dodávok;

b) monitorovanie zloženia poradných výborov. Členov poradných výborov menuje rada v súlade s článkom 13;

c) poskytovanie informácií o výsledkoch základne Instruct;

d) podľa potreby stretnutia s externými subjektmi, navštevovanie fór a konferencií a prijímanie zástupcov osobitných záujmových skupín na podporu roly výboru ako poradného a pomocného orgánu riaditeľa;

e) prípravu správ pre riaditeľa, ako aj pre akýkoľvek ďalší subjekt alebo organizáciu podľa požiadaviek či pokynov;

f) identifikáciu príležitostí financovania na základe žiadostí o predkladanie návrhov s cieľom koordinovať centrá Instruct pri príprave návrhov, ktoré sa majú predložiť a

g) realizáciu projektov Instruct, ktoré sú financované zo zdrojov mimo Instruct-ERIC, sú v súlade so strategickými cieľmi konzorcia Instruct a podporuje ich jedno alebo viac centier Instruct. Projekty, ktoré by mohli odkloniť zameranie od kľúčových činností, musí schváliť rada.

Článok 17

Nezávislá vedecká poradná rada (ISAB)

1. Zriaďuje sa rada ISAB s cieľom poskytovať poradenstvo rade, pokiaľ ide o vedecké a strategické záležitosti relevantné pre konzorcium Instruct-ERIC. ISAB skúma výsledky centier Instruct, aby mohla rade odporučiť schválenie či odňatie štatútu centier Instruct výskumným zariadeniam a radiť jej o pokroku a budúcich strategických a vedeckých cieľoch, potrebách a príležitostiach v globálnom kontexte.

2. ISAB pozostáva najmenej z piatich a najviac z ôsmich vedeckých a technických odborníkov, ktorých vymenuje rada. ISAB si zvolí predsedu spomedzi svojich členov jednoduchou väčšinou. Mandát vymenovaného predsedu sa automaticky predlžuje, aby mohol zabezpečiť plnenie svojho predsedníckeho funkčného obdobia. Členovia ISAB nie sú priamo zapojení do riadenia konzorcia Instruct-ERIC a obvykle sú to odborníci z krajín mimo Európy. Členov ISAB môže rade navrhovať riaditeľ. Akýkoľvek potenciálny konflikt záujmov treba oznámiť pred tým, ako rada zváži návrhy na členstvo. Členovia ISAB sa vymenúvajú na trojročné funkčné obdobie, ktoré možno obnoviť raz, a to o jeden až tri roky. Od členov ISAB sa vyžaduje, aby podpísali dohodu o nezverejňovaní informácií najneskôr do tridsiatich dní po ich vymenovaní alebo pred výmenou akýchkoľvek dôverných informácií, podľa toho, čo nastane skôr.

3. ISAB zasadá aspoň raz ročne s cieľom posúdiť celkový vedecký a strategický pokrok konzorcia Instruct-ERIC v porovnaní s jeho vedeckou víziou a inými výzvami.

4. Konzorcium Instruct-ERIC uhrádza členom ISAB primerané cestovné výdavky a výdavky na ubytovanie podľa pokynov rady.

Článok 18

Skupiny Instruct

1. Ak sa to považuje za potrebné, môže rada zriadiť ďalšie výbory, pracovné skupiny a poradné rady a stanoviť ich úlohu a mandát.

Článok 19

Základňa Instruct a personál

1. Základňa Instruct je ústredným riadiacim pracoviskom každodenného fungovania konzorcia Instruct-ERIC. Podporuje každodenné riadenie konzorcia Instruct-ERIC vrátane pomoci rade. Zriadi a spravuje ju riaditeľ v súlade s článkom 14.

2. Základňa Instruct:

a) zabezpečuje potrebné každodenné administratívne riadenie a finančné hospodárenie a prostredníctvom riaditeľa informuje radu;

b) ústredne koordinuje činnosti konzorcia Instruct-ERIC, ktoré vykonávajú centrá Instruct, a podľa potreby poskytuje centrám Instruct podporné prostriedky;

c) ďalej rozvíja, aktualizuje a udržiava infraštruktúrnu organizáciu, postupy, dokumentáciu a komunikáciu a zaisťuje trvalú schopnosť konzorcia Instruct-ERIC účinne poskytovať kvalitné služby a činnosti.

3. So súhlasom rady môžu byť pracovníci základne Instruct-ERIC vyslaní z centier Instruct, čím vznikne funkčné prepojenie medzi základňou Instruct a centrami Instruct.

KAPITOLA 5

FINANCIE

Článok 20

Rozpočtové zásady a účty

1. Účtovným obdobím konzorcia Instruct-ERIC je kalendárny rok.

2. Riaditeľ predkladá rade ročný odhad a výdavky zúčtované oproti odhadu za rozpočet každého účtovného obdobia.

3. Účtovné závierky konzorcia Instruct-ERIC kontroluje nezávislý orgán auditu v súlade s platnými právnymi predpismi. Audítorské správy sa predložia rade spolu so správou o činnostiach konzorcia Instruct-ERIC a o jeho finančnom hospodárení.

4. Konzorcium Instruct-ERIC dodržiava zásady riadneho finančného hospodárenia a podlieha požiadavkám platného práva z hľadiska zostavovania, evidencie, auditu a zverejňovania účtovných závierok.

5. Konzorcium Instruct-ERIC eviduje náklady a výnosy prípadných hospodárskych činností oddelene.

Článok 21

Zodpovednosť

1. Konzorcium Instruct-ERIC zodpovedá za svoje dlhy.

2. Členovia nenesú spoločnú zodpovednosť za dlhy konzorcia Instruct-ERIC.

3. Finančná zodpovednosť každého člena za dlhy a záväzky konzorcia Instruct-ERIC je obmedzená výškou ich príslušných príspevkov, ktoré poskytli konzorciu Instruct-ERIC podľa prílohy 2.

4. Konzorcium Instruct-ERIC uzatvorí vhodnú poistnú zmluvu na krytie rizík súvisiacich so zriadením a prevádzkou konzorcia Instruct-ERIC.

KAPITOLA 6

PREDKLADANIE SPRÁV KOMISII

Článok 22

Predkladanie správ Komisii

1. Konzorcium Instruct-ERIC vypracúva výročnú správu o činnosti, ktorá sa týka predovšetkým vedeckých, prevádzkových a finančných aspektov jeho činností. Správu vypracuje riaditeľ za pomoci výkonného výboru, schvaľuje ju rada a zasiela sa Komisii a príslušným orgánom verejnej správy do šiestich mesiacov od konca príslušného účtovného obdobia. Po schválení sa správa zverejní na webových stránkach konzorcia Instruct-ERIC.

2. Konzorcium Instruct-ERIC informuje Komisiu o všetkých okolnostiach, ktoré by mohli vážne ohroziť plnenie úloh konzorcia Instruct-ERIC alebo brániť konzorciu Instruct-ERIC v plnení požiadaviek stanovených v nariadení o ERIC.

KAPITOLA 7

POLITIKY

Článok 23

Všeobecne

1. Konzorcium Instruct-ERIC uplatňuje a aktualizuje politiky, ktoré pokrývajú jednotlivé postupy a procesy spojené s činnosťou konzorcia Instruct-ERIC podľa článku 10 nariadenia (ES) č. 723/2009. Politické dokumenty uchováva základňa Instruct a musia byť verejne prístupné na webových stránkach konzorcia Instruct-ERIC.

Článok 24

Politika obstarávania a oslobodenie od daní

1. Rada schváli podrobné pravidlá týkajúce sa postupov a kritérií obstarávania, ktoré musí konzorcium Instruct-ERIC dodržiavať. V tejto politike obstarávania sa dodržiavajú zásady transparentnosti, proporcionality, vzájomného uznávania, rovnakého zaobchádzania a nediskriminácie.

2. Oslobodenia od DPH a spotrebných daní na základe smernice Rady 2006/112/ES z 28. novembra 2006 o spoločnom systéme dane z pridanej hodnoty (1) a v súlade s vykonávacím nariadením Rady (EÚ) č. 282/2011 z 15. marca 2011, ktorým sa ustanovujú vykonávacie opatrenia smernice 2006/112/ES o spoločnom systéme dane z pridanej hodnoty (2), a na základe smernice Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS (3) sa obmedzujú na prípady, keď konzorcium Instruct-ERIC jeho členovia nakupujú tovary a služby určené na oficiálne a výhradné použitie konzorcia Instruct-ERIC a výlučne na nehospodárske činnosti konzorcia Instruct-ERIC v súlade s jeho činnosťami. Oslobodenia od DPH a spotrebných daní sú obmedzené na nákupy prekračujúce hodnotu 300 EUR.

Článok 25

Politika prístupu

1. Každý člen, ktorý je hostiteľom jedného alebo viacerých centier Instruct, poskytne úspešným žiadateľom prístup k infraštruktúre pod podmienkou dodržiavania schválenej prístupovej procedúry. Každé centrum Instruct určí časť kapacity svojej infraštruktúry, ktorú sprístupní projektom, ktorým bol schválený prístup v rámci infraštruktúry Instruct. Návrhy na prístup v rámci konzorcia Instruct-ERIC schvaľuje výbor pre prístup na základe preskúmania medzinárodnými expertmi, ktoré sa zakladá predovšetkým na vedeckej excelentnosti a zohľadňuje sa v ňom aj technická a prevádzková uskutočniteľnosť.

2. Na poskytovanie služieb prístupu dohliada riaditeľ a zohľadňuje:

a) vedecké (partnerské) preskúmanie projektu;

b) logistické posúdenie, ktoré vykonávajú zapojené centrá Instruct a ktoré sa týkajú technickej realizovateľnosti projektu, predpokladaného harmonogramu a časového rozvrhu práce v centre a

c) peňažné aj nepeňažné zdroje, ktoré sprístupňuje centrum Instruct a základňa Instruct na podporu požadovaného prístupu, najmä kapacitu na prístup k Instruct v požadovanom centre Instruct, a dostatočné finančné prostriedky na centrálny prístup, ktoré spravuje základňa Instruct.

3. Konzorcium Instruct-ERIC akceptuje návrhy na prístup k infraštruktúre konzorcia Instruct-ERIC od každého používateľa.

4. Konzorcium Instruct-ERIC zabezpečí otvorený prístup pre výskumných pracovníkov z inštitúcií členov a zahŕňa prístup k údajom, nástrojom a službám, ktoré ponúkajú centrá Instruct. Používatelia z radov členov konzorcia Instruct-ERIC môžu požiadať o konzorciom financovaný prístup k infraštruktúre, prípravným kurzom, seminárom, účasti na konferenciách alebo akejkoľvek inej činnosti, ktorú ponúka a podporuje konzorcium Instruct-ERIC. Prístup k údajom a nástrojom sa riadi politikou Instruct-ERIC týkajúcou sa správy údajov a biologických produktov a v prípade spolupráce dohodou medzi všetkými používateľmi, ako sa vymedzuje v článku 27.

5. Používatelia z radov nečlenov môžu žiadať o prístup pomocou systému na podávanie návrhov. V prípade akademického alebo predkonkurenčného výskumu sa bude účtovať akademický poplatok za prístup. Akademický poplatok možno účtovať aj nekomerčným používateľom, ktorí žiadajú o prístup prostredníctvom medzivládnej organizácie a nemajú sídlo u niektorého z členov.

6. Používateľom, ktorí požiadajú o prístup k infraštruktúre Instruct na účely proprietárneho výskumu, sa účtuje komerčný poplatok za prístup. V takomto prípade údaje vyplývajúce z prístupu budú patriť používateľovi a neexistuje povinnosť ich prezradiť alebo uverejniť.

7. Členovia majú vždy prednostný prístup.

8. Používatelia infraštruktúry konzorcia Instruct-ERIC na účely neproprietárneho výskumu musia vyjadriť súhlas s uverejnením údajov vyplývajúcich z prístupu a sprístupniť ich verejnosti.

Článok 26

Politika šírenia informácií

1. Konzorcium Instruct-ERIC uľahčuje výskum a vo všeobecnosti podporuje čo najslobodnejší prístup k údajom z výskumu. Instruct-ERIC bez ohľadu na túto zásadu presadzuje výskum vysokej kvality a odbornou prípravou podporuje kultúru „osvedčených postupov“.

2. Instruct-ERIC vo všeobecnosti podnecuje výskumníkov, aby verejne sprístupňovali výsledky svojho výskumu, a požaduje, aby všetci používatelia náležite uznali Instruct-ERIC.

3. V politike šírenia informácií sa musia opisovať jednotlivé cieľové skupiny a konzorcium Instruct-ERIC využije viaceré kanály na ich oslovenie, ako sú webové portály, informačné bulletiny, semináre, účasť na konferenciách, články v časopisoch, denníkoch a sociálnych médiách.

4. V publikáciách, ktoré vznikajú na základe činností s podporou konzorcia Instruct-ERIC, by sa mala uvádzať informácia s poďakovaním za podporu pracovníkov a využití experimentálnych zdrojov konzorcia Instruct-ERIC.

Článok 27

Politiky správy údajov, duševného vlastníctva a biologických produktov

1. Vo všeobecnosti sa uprednostňujú zásady otvoreného zdroja a otvoreného prístupu.

2. Všetky údaje získané z činností Instruct-ERIC by v prvom rade mali zostať vo vlastníctve vedeckého pracovníka, ktorý je ich pôvodcom, alebo jeho zamestnávajúcej inštitúcie. S výhradou predchádzajúcich záväzkov (aj voči rôznym podnikom, agentúram grantového financovania alebo iným tretím stranám) môžu používatelia infraštruktúry Instruct požadovať, aby sa pred začatím práce uzavreli dohody o právach duševného vlastníctva. Za ochranu duševného vlastníctva používateľov zodpovedajú výlučne používatelia.

3. Ak sa poskytuje prístup k infraštruktúre konzorcia Instruct-ERIC na projekty spolupráce, používatelia sa dohodnú na spoločnom vlastníctve experimentálnych údajov alebo materiálov pred tým, ako sa začne prístup využívať. Za spoločnú ochranu duševného vlastníctva pre všetkých používateľov v rámci spolupráce zodpovedajú používatelia.

4. Konzorcium Instruct-ERIC poskytuje používateľom infraštruktúry konzorcia Instruct-ERIC usmernenia vo forme svojich politík správy údajov a biologických produktov s cieľom zabezpečiť, aby sa výskum využívajúci materiál sprístupnený konzorciom Instruct-ERIC vykonával v rámci, ktorý v príslušnom rozsahu podľa zákonov a právnych predpisov hostiteľskej krajiny uznáva práva vlastníkov údajov a súkromie jednotlivcov, pričom vlastníctvo údajov a nástrojov vytvorených ako výsledok činnosti Instruct-ERIC sa musí jasne vymedziť.

5. Konzorcium Instruct-ERIC zabezpečí súhlas používateľov s podmienkami prístupu, ako aj uplatňovanie vhodných bezpečnostných opatrení týkajúcich sa internej úschovy údajov a nakladania s nimi.

6. Rada stanoví proces vyšetrovania podozrení z narušenia zabezpečenia, úniku dôverných informácií a iných etických otázok spojených s výskumnými údajmi.

7. Všetky inovácie spojené s experimentálnou technológiou, ktoré sú výsledkom použitia zariadení na činnosti konzorcia Instruct, zostávajú v úplnom vlastníctve hostiteľského zariadenia, pokiaľ sa zaviaže ponúknuť toto nové potenciálne zlepšenie svojej experimentálnej kapacity akémukoľvek budúcemu používateľovi. Ak vo vývoji zohrával významnú rolu používateľ, mala by medzi stranami existovať dohoda o spoločnej akreditácii práce, ktorú možno využiť.

Článok 28

Politika zamestnávania

1. Konzorcium Instruct-ERIC môže zamestnávať pracovníkov, ktorých vymenúva a odvoláva riaditeľ.

2. Rada pri schvaľovaní pracovného plánu schvaľuje aj plán počtu pracovných miest, ktorý vypracúva riaditeľ.

3. Riaditeľ vopred poskytuje rade informácie o voľných pracovných miestach a o pláne počtu pracovných miest. Rada rozhoduje o tom, ktoré pozície si vyžadujú jej schválenie vybraných kandidátov.

4. Výberové postupy na pracovné pozície v konzorciu Instruct-ERIC musia byť transparentné, nediskriminačné, musia rešpektovať rovnaké pracovné príležitosti a pozitívnu diskrimináciu v súlade s platným pracovným právom. V prípade ponuky pracovnej zmluvy platia vnútroštátne právne predpisy krajiny, v ktorej sú pracovníci zamestnaní.

KAPITOLA 8

TRVANIE, LIKVIDÁCIA, SPORY A USTANOVENIA O ZRIADENÍ

Článok 29

Trvanie

1. Konzorcium Instruct-ERIC sa zriaďuje na neurčitý čas. Môže sa zlikvidovať v súlade s článkom 30.

Článok 30

Likvidácia

1. Likvidácia konzorcia Instruct-ERIC sa riadi rozhodnutím rady v súlade s článkom 13.

2. Konzorcium Instruct-ERIC bez zbytočného odkladu a v každom prípade do desiatich dní po prijatí rozhodnutia o likvidácii konzorcia Instruct-ERIC a opäť pri ukončení činnosti konzorcia Instruct-ERIC informuje o tomto rozhodnutí Európsku komisiu.

3. Majetok zostávajúci po zaplatení dlhov konzorcia Instruct-ERIC sa rozdelí medzi členov v pomere k ich akumulovaným ročným peňažným príspevkom pre Instruct-ERIC. Záväzky zostávajúce po likvidácii vrátane majetku konzorcia Instruct-ERIC sa rozdelia medzi členov v pomere k ich akumulovaným ročným peňažným príspevkom pre Instruct-ERIC, pričom nesmú presiahnuť výšku jedného ročného príspevku.

4. Konzorcium Instruct-ERIC zaniká dňom uverejnenia príslušného oznámenia Európskou komisiou v Úradnom vestníku Európskej únie.

Článok 31

Rozhodné právo

1. Konzorcium Instruct-ERIC sa v uvedenom poradí spravuje:

a) právom Európskej únie, najmä nariadením o ERIC a rozhodnutiami uvedenými v článku 6 ods. 1 a v článku 11 ods. 1 uvedeného nariadenia;

b) právom hostiteľskej krajiny v prípade záležitostí, na ktoré sa nevzťahuje (alebo sa len čiastočne vzťahuje) právo Európskej únie; a

c) týmito stanovami a ich vykonávacími predpismi.

Článok 32

Spory

1. Členovia sa podľa možnosti usilujú o priateľské urovnanie prípadných sporov o výklade alebo uplatňovaní týchto stanov.

2. Súdny dvor Európskej únie má právomoc rozhodovať o sporoch medzi členmi v súvislosti s konzorciom Instruct-ERIC, o sporoch medzi členmi a konzorciom Instruct-ERIC a o akýchkoľvek iných sporoch, ktorých účastníkom je EÚ.

Článok 33

Stanovy

1. Stanovy sa aktualizujú a musia byť verejne dostupné na webových stránkach konzorcia Instruct-ERIC a v štatutárnom sídle.

2. Na akúkoľvek zmenu stanov je potrebné jednomyseľné rozhodnutie rady v súlade s článkom 13, za podmienok stanovených v článku 11 nariadenia (ES) č. 723/2009 a v súlade s postupom schvaľovania.

Článok 34

Ustanovenia o zriadení

1. Hostiteľská krajina zvolá čo najskôr, najneskôr však do 45 kalendárnych dní od nadobudnutia účinnosti rozhodnutia Komisie o zriadení konzorcia Instruct-ERIC, ustanovujúce zasadnutie rady.

2. Hostiteľská krajina oznámi zakladajúcim členom všetky prípadné osobitné urgentné právne kroky, ktoré treba podniknúť v mene konzorcia Instruct-ERIC pred týmto ustanovujúcim zasadnutím. Pokiaľ žiaden zakladajúci člen nevznesie námietky do piatich pracovných dní od oznámenia, dané právne kroky vykoná osoba riadne splnomocnená hostiteľskou krajinou.

(1) Článok 143 ods. 1 písm. g) a článok 151 ods. 1 písm. b) (Ú. v. EÚ L 347, 11.12.2006, s. 1).

(2) Články 50 a 51 (Ú. v. EÚ L 77, 23.3.2011, s. 1).

(3) Ú. v. EÚ L 9, 14.1.2009, s. 12.

PRÍLOHA 1 Zoznam členov a pozorovateľov V tejto prílohe sú uvedení členovia, pozorovatelia a subjekty, ktoré ich zastupujú. Riaditeľ aktualizuje prílohu 1 v prípade odňatia členstva alebo štatútu pozorovateľa, odstúpenia či prijatia nových členov alebo pozorovateľov. Členovia Krajina alebo medzivládna organizácia oficiálny zastupujúci subjekt (subjekty) Belgické kráľovstvo Belgický úrad pre politiku v oblasti vedy (BELSPO) Česká republika Ministerstvo školstva, mládeže a telovýchovy (MSMT) Dánske kráľovstvo Dánska agentúra pre vedu, technológie a inovácie (DASTI) Francúzska republika Ministère de l’Éducation nationale de l’enseignement supérieur et de la recherché (MENESR) Izraelský štát Ministerstvo pre vedu, techniku a vesmír (MOST) Talianska republika Ministerstvo školstva, vysokých škôl a výskumu (MIUR) Holandské kráľovstvo Holandská organizácia pre vedecký výskum (NWO) Portugalská republika Instituto de Tecnologia Química e Biológica da Universidade Nova de Lisboa (ITQB-UNL) Slovenská republika Ministerstvo školstva, vedy, výskumu a športu Spojené kráľovstvo Veľkej Británie a Severného Írska Rada Spojeného kráľovstva pre lekársky výskum (MRC UK)

Pozorovatelia Krajina alebo medzivládna organizácia oficiálny zastupujúci subjekt (subjekty) Helénska republika Grécky generálny sekretariát pre výskum a technológiu (GSRT) Španielske kráľovstvo Ministerio de Economia y Competitividad (MINECO) Švédske kráľovstvo Švédska rada pre výskum (SRC) Európske laboratórium molekulárnej biológie (EMBL)

PRÍLOHA 2 Finančný príspevok Zásady Prognózované peňažné príjmy konzorcia Instruct-ERIC znázorňuje finančný model. V prvých piatich rokoch fungovania konzorcia Instruct-ERIC sa na výpočet ročných peňažných príspevkov a evidenciu nepeňažných príspevkov členov použijú nižšie uvedené zásady. Rada môže tieto zásady prehodnotiť. 1. Ročný príspevok každej členskej krajiny pozostáva z členského poplatku a nepeňažného príspevku. 2. Sumy peňažného príspevku navrhuje riaditeľ, pričom sa radí s výkonným výborom v súlade s článkom 16 ods. 5, a schvaľuje ich rada v súlade s článkom 13. 3. Peňažný príspevok slúži na podporu činností v konzorciu Instruct-ERIC. 4. Nepeňažné príspevky členov v podobe investícií do ich centier Instruct, ktoré sa nemerajú peňažnou hodnotou, zabezpečia zariadenie centra Instruct vrátane jeho bežných prevádzkových nákladov a podporného personálu potrebného pre činnosti konzorcia Instruct-ERIC. 5. Od pozorovateľov konzorcia Instruct-ERIC sa nevyžaduje iný príspevok, než znášanie vlastných nákladov na cestovanie na zasadnutia a účasť v príslušných činnostiach konzorcia Instruct-ERIC. 6. Pozorovatelia a tretie strany, ktoré nie sú členmi konzorcia Instruct-ERIC, môžu do konzorcia prispieť podľa osobitných dohôd, ktoré schváli rada. 7. Ročné príspevky musí konzorcium Instruct-ERIC v každom účtovnom období dostať podľa finančného plánu, ktorý stanoví rada. 8. Každý člen sa zaviaže k úhrade päťročného členského poplatku za podmienok uvedených v článku 7 a v súlade s harmonogramom preskúmania činnosti konzorcia Instruct v zmysle prílohy 3 a dohodnutia budúceho financovania a členských záväzkov v súlade s článkom 10 a prílohou 5. Príspevky zahŕňajú každoročnú valorizáciu o 2 % na zohľadnenie inflácie. Peňažný príspevok každého člena sa určí podľa jeho zaradenia do jednej z troch skupín prispievateľov. Toto zaradenie (A, B alebo C) sa zas určuje podľa počtu vedeckých a technologických výskumníkov (HRST) v pomere k celkovému počtu obyvateľov krajiny v produktívnom veku (1). Skupiny sú vymedzené takto: a) Skupina A (> 750 000 HRST/počet obyvateľov krajiny); b) Skupina B (100 000 – 750 000 HRST/obyvateľstvo krajiny); c) Skupina C (< 100 000 HRST/obyvateľstvo krajiny). 9. Príspevky medzivládnych organizácií sa určia individuálne na základe dohody rady v súlade s článkom 13, musia však zodpovedať minimálne platbe členov v skupine C. 10. Peňažné príspevky sa stanovia na základe finančného modelu a v prvých piatich rokoch sú: Skupina A: 100 000 EUR ročne; Skupina B: 75 000 EUR ročne; Skupina C: 50 000 EUR ročne, upravené o infláciu podľa nasledujúcej tabuľky. 11. Pokiaľ ide o nábor pracovníkov základne Instruct, členovia budú vyzvaní, aby navrhli kandidátov. Tí sa vyberú v súlade s článkom 28. Úplné mzdové náklady uhradí buď konzorcium Instruct-ERIC alebo príslušný člen. V druhom prípade sa s výslovným súhlasom rady nepeňažný príspevok odpočíta od ročného členského poplatku. Vypočítané peňažné príspevky (v tisícoch EUR) za členstvo v konzorciu Instruct-ERIC za každého člena v rokoch 1 – 5 sú takéto: Ročný peňažný príspevok rok 1 (tis. EUR) rok 2 (2 % inf) rok 3 (2 % inf) rok 4 (2 % inf) rok 5 (2 % inf) Členská krajina Celkové obyvateľstvo (mil.) # Skupina HRSTVýskumníci(vek 25-64; 2012) (*1) %HRST/m obyv. Min. peňaž. príspevok Doplnkový príspevok podľa skupiny Celkový peňažný príspevok 5r peňaž. spolu UK 63 495 303 A 1 365 000 2,15 % 50 50 100,00 102,00 104,04 106,12 108,24 520,40 FR 65 276 983 A 930 000 1,42 % 50 50 100,00 102,00 104,04 106,12 108,24 520,40 IT 59 394 207 B 417 000 0,70 % 50 25 75,00 76,50 78,03 79,59 81,18 390,30 BE 11 094 850 B 159 000 1,43 % 50 25 75,00 76,50 78,03 79,59 81,18 390,30 NL 16 730 348 B 152 000 0,91 % 50 25 75,00 76,50 78,03 79,59 81,18 390,30 IL 7 870 000 B 125 920 1,60 % 50 25 75,00 76,50 78,03 79,59 81,18 390,30 CZ 10 505 445 C 91 000 0,87 % 50 0 50,00 51,00 52,02 53,06 54,12 260,20 PT 10 542 398 C 53 000 0,50 % 50 0 50,00 51,00 52,02 53,06 54,12 260,20 DK 5 614 000 C 47 000 0,84 % 50 0 50,00 51,00 52,02 53,06 54,12 260,20 450 650,00 663 676,26 689,79 703,58 3 382,63 Náklady, ktoré sa zahrnú do výpočtu nepeňažného príspevku každej krajiny Za každé centrum Instruct, ktorého hostiteľom je vaša krajina, vypočítajte tieto náklady v pomere k objemu prístupu poskytnutého používateľom Instruct (zväčša 10 – 20 %, ale mali by ste poznať svoj ponúkaný pomerný prístup) a) náklady na údržbu a servis prístrojového vybavenia; b) personálne náklady na prevádzku/udržiavanie chodu zariadenia c) ostatné prevádzkové náklady (základné náklady na budovy, energie, komunálne služby atď.) d) hodnota (celková alebo čiastočná) oprávnených kapitálových položiek (novo nakúpené) alebo nekapitálových položiek, ktoré sú nevyhnutné na poskytovanie služieb infraštruktúry konzorcia Instruct. Kat A (>750 000 HRST) = 50 000 navyše; Kat B (>100 000 až 750 000 HRST) = 25 000 navyše; Kat C (≤100 000 HRST) = žiaden doplnkový príspevok (1) Eurostat http://appsso.eurostat.ec.europa.eu/nui/show.do?wai=true&dataset=hrst_st_nfieocc (oblasť: veda, matematika a informačné technológie; vek: 25 – 64 rokov); kombinované s údajmi z www.oecd.org/sti/msti.htm kategórie ISCO-3; % celkovej zamestnanosti. (*1) Údaje o HRST z hrst_st_nfieocc 2012, Eurostat Zamestnaní HRST s terciárnym vzdelaním podľa veku, vzdelávacieho odboru a povolania. (http://appsso.eurostat.ec.europa.eu/nui/submitViewTableAction.do) veda, matematika, IT; 25 – 64 rokov; údaje za 2012 kombinované s údajmi z www.oecd.org/sti/msti.htm kategórie ISCO-3; % celkovej zamestnanosti. # počty obyvateľstva: http://ec.europa.eu/eurostat/tgm/table.do?tab=table&init=1&plugin=1&pcode=tps00001&language=en

PRÍLOHA 3 Kritériá preskúmania činnosti centier Instruct Centrá Instruct zabezpečujú infraštruktúru a odborné znalosti, ktoré určujú a formujú základ konzorcia Instruct-ERIC. Rada zváži zriadenie nových centier na základe návrhov existujúcich členov alebo zverejnením výzvy na predkladanie prihlášok od členov. Kritériá výberu nových členských centier Instruct sú: — preukázateľné odhodlanie poskytovať prístup k technológiám a potrebnú technickú podporu, keďže na nich stojí vízia myšlienky Instruct a sú pre jej úspech nevyhnutné, — poskytovanie svetovo špičkových technológií/odborných znalostí, preukázanie histórie vedeckej spolupráce a významného prínosu v príslušnom vednom odbore, — pridaná hodnota pre existujúce centrá – napríklad poskytovaním osobitných technológií a odborných znalosti či posilnenou kapacitou a lepšou dostupnosťou vďaka geografickej polohe, — pevné odhodlanie poskytovať prístup na dohodnutej úrovni, ktorá umožní realizáciu projektov konzorcia Instruct-ERIC, — potvrdenie záväzku potrebného na podporu činností Instruct od krajiny hlásiaceho sa centra alebo iného subjektu financovania (napríklad prostredníctvom členstva v konzorciu Instruct-ERIC, súhlas s prevzatím fixných prevádzkových nákladov centra), — skúsenosti s integračnými technologickými prístupmi, ochota vstupovať do paneurópskej (vedeckej) spolupráce a podieľať sa na projektoch, ktoré stimulujú technický rozvoj, — ochota dodržiavať politiky konzorcia Instruct-ERIC pri projektoch, ktoré s konzorciom súvisia. Kvalita infraštruktúry poskytnutej existujúcimi centrami Instruct vrátane politiky prístupu a procedúr sa preskúma v každom päťročnom období aspoň raz nezávislým partnerským hodnotením s podkladmi od ISAB podľa nižšie uvedených kritérií, ako aj na žiadosť rady podľa článku 15. Rada na základe tohto preskúmania schvaľuje alebo ruší centrá Instruct v súlade s článkom 13 a podľa potreby mení politiku prístupu. Kritériá na obnovenie štatútu existujúcich centier Instruct: — poskytli a naďalej dokážu poskytovať svetovo špičkové technológie/odborné znalosti a preukázať históriu vedeckej spolupráce a významného prínosu v príslušnom vednom odbore, — poskytli prístup k technológiám, ktoré sú vo vedeckej obci preukázateľne žiadané, vrátane kvalitnej odbornej podpory, — zapojili sa do programu odbornej prípravy Instruct a prispeli činnosťami, ktoré majú pre konzorcium Instruct-ERIC pridanú hodnotu, — dodržiavajú politiky a postupy konzorcia Instruct-ERIC.

PRÍLOHA 4 Menovanie riaditeľa 1. Povinnosti a zodpovednosti riaditeľa Povinnosti a zodpovednosti riaditeľa voči konzorciu Instruct-ERIC: Stratégia — strategické vedenie, ktoré maximalizuje hodnotu partnerstva Instruct, — identifikácia potenciálnych nových členov a partnerov, — identifikácia a zabezpečovanie nového financovania z externých zdrojov (napr. Európska únia), — príprava a prezentácia scenára budúceho základného financovania z členstva. Riadenie — dohľad nad každodenným riadením konzorcia Instruct, — dohľad nad riadením a náborom personálu základne Instruct. Propagácia — propagácia práce konzorcia Instruct v Európe, vo svete a pred zástupcami Európskej komisie, pričom dbá o jeho dobré meno a prestíž. Monitorovanie a podávanie správ — informovanie rady o pokroku, úspechoch, nových príležitostiach, — hodnotenie, prioritizácia a riadenie rizík spojených s prevádzkou konzorcia Instruct. Prijímanie primeraných opatrení a podľa potreby žiadanie vyjadrenia/povolenia od rady. Konflikty — oznámenie akýchkoľvek osobných alebo profesijných záujmov alebo funkcií, ktoré by mohli ovplyvniť alebo by mohli pôsobiť dojmom, že ovplyvňujú nestrannosť a bezúhonnosť riaditeľa pri rozhodovaní v mene rady. 2. Pracovisko Riaditeľ má kanceláriu v základni Instruct-ERIC, ktorá je štatutárnym sídlom konzorcia Instruct-ERIC. 3. Výber a vymenovanie riaditeľa Kandidáti na funkciu riaditeľa sa môžu prihlásiť do otvoreného výberového konania. Zostaví sa užší výber uchádzačov, ktorí absolvujú pohovor s výberovým panelom vybraným radou. Kritériá výberu poskytne rada. Riaditeľ sa menuje na obnoviteľné päťročné funkčné obdobie. Podmienky vymenovania, preskúmania a ukončenia funkcie stanoví rada a zahrnie ich do pravidiel. 4. Zachovávanie dôvernosti Okrem záležitostí, ktoré už sú alebo sa stávajú verejne dostupnými, zachováva riaditeľ dôvernosť všetkého vzniknutého duševného vlastníctva a akýchkoľvek informácií, ktoré riaditeľ získal v spojení s činnosťami konzorcia Instruct-ERIC, pričom takéto vlastníctvo ani informácie neposkytne žiadnej osobe, pokiaľ vlastník daných informácií alebo rada nepovolili inak. 5. Vzťah medzi riaditeľom a stranami konzorcia Instruct-ERIC Riaditeľ nevystupuje ako zástupca inštitúcií poskytujúcich činnosti konzorcia Instruct-ERIC cez centrá Instruct, ani ako zástupca členov, a nemá žiadnu právomoc konať, uzatvárať zmluvy, prijímať záväzky či zodpovednosti alebo podpisovať dokumenty v mene členov bez ich osobitného súhlasu.

PRÍLOHA 5 Hodnotenie činnosti konzorcia Instruct-ERIC Ku koncu príslušného obdobia financovania, ako určí rada, poskytne riaditeľ úplnú správu o dosiahnutých výsledkoch a plánoch do budúcnosti. Každý člen tak bude môcť lepšie vyhodnotiť celkovú kvalitu, dosah a produktivitu investície do konzorcia Instruct a v dostatočnom predstihu pred začiatkom nového obdobia financovania sa rozhodnúť, či v členstve v konzorciu Instruct pokračovať. Rada schváli podrobné požiadavky na túto správu, ako aj harmonogram rozhodnutí o financovaní od každého z členov. Hlavnou ambíciou konzorcia Instruct-ERIC je uľahčiť prístup k najmodernejším technológiám a stimulovať inováciu v záujme podpory integračných prístupov v štrukturálnej a bunkovej biológii a umožniť riešenie inak zložitých otázok. Členovia musia mať zo správy jasný prehľad o výsledkoch oproti kľúčovým míľnikom a musia byť schopní plne vyhodnotiť, či: — je konzorcium Instruct-ERIC dostatočne viditeľné v členských výskumných komunitách (a prípadne aj mimo nich) a či zohráva kľúčovú strategickú rolu v napĺňaní potrieb štrukturálnej biológie vrátane ovplyvňovania rozvoja infraštruktúry jednotlivých krajín, — existuje preukázateľný dopyt po prístupe v záujme podpory excelentnej vedy, a či sa spravuje efektívne, — prístup prierezovo podporuje vedu medzi partnermi EÚ – najmä integračné prístupy, ktoré kombináciou rôznych technológií riešia hlavné výzvy v oblasti štrukturálnej a bunkovej biológie a prinášajú vedecké výsledky, ktoré by bez konzorcia Instruct neboli možné alebo by ich dosiahnutie bolo náročné, — sú jasne preukázateľné vedecké výsledky a dosah tohto prístupu, — malo konzorcium Instruct-ERIC významný prínos z hľadiska kľúčových potrieb odbornej prípravy, — sa konzorcium Instruct-ERIC účinne angažuje v technologickom odvetví na podporu inovácie, — sa konzorcium Instruct-ERIC účinne vyvíja, aby spĺňalo budúce vedecké a vzdelávacie potreby, — má konzorcium Instruct-ERIC naďalej významný a osobitý prínos pre výskumnú sféru a či kľúčové investície prinášajú zodpovedajúcu hodnotu, či by mali pokračovať, a ak áno, v akom rozsahu.